## Odluka o sadržaju i obliku u kojem se potrošaču daju informacije prije ugovaranja pojedine bankovne usluge

### NN 130/2012 (28.11.2012.), Odluka o sadržaju i obliku u kojem se potrošaču daju informacije prije ugovaranja pojedine bankovne usluge

HRVATSKA NARODNA BANKA

2796

Na temelju članka 307. točke 3. Zakona o kreditnim institucijama (»Narodne novine«, br. 117/2008., 74/2009., 153/2009. i 108/2012.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donosi

ODLUKU

O SADRŽAJU I OBLIKU U KOJEM SE POTROŠAČU DAJU INFORMACIJE PRIJE UGOVARANJA POJEDINE BANKOVNE USLUGE

1. OPĆE ODREDBE

(1) Ovom Odlukom uređuju se sadržaj i oblik informacija koje je kreditna institucija dužna dati potrošaču (koji se koristi ili se namjerava koristiti uslugama kreditne institucije) prije zaključivanja ugovora o pružanju pojedine bankovne usluge.

(2) Odredbe ove Odluke dužne su primijeniti sve kreditne institucije koje posluju ili namjeravaju poslovati s potrošačima i u sklopu tog poslovanja zaključuju ili namjeravaju zaključiti ugovore o kreditu i/ili depozitu neovisno o valuti, ročnosti, iznosu ili namjeni.

2. SADRŽAJ INFORMACIJA

Osim minimalnog opsega informacija propisanih člankom 306. stavcima 4. i 5. Zakona o kreditnim institucijama (»Narodne novine«, br. 117/2008., 74/2009., 153/2009. i 108/2012.) i informacija iz članka 5. stavka 1. Zakona o potrošačkom kreditiranju (»Narodne novine«, br. 75/2009. i 112/2012.), kreditna institucija dužna je, prije zaključivanja ugovora iz članka 1. stavka 1. ove Odluke, potrošaču dati sljedeće informacije/pojašnjenja:

• način otplate kredita (anuiteti ili rate), a ako postoji mogućnost izbora načina otplate, potrebno je pojasniti razliku između anuitetske otplate i otplate u ratama;

• osim informacije o načinu obračuna kamate, a ako postoji mogućnost izbora načina obračuna kamate, potrebno je pojasniti razliku između primjene relativnoga ili konformnoga kamatnjaka;

• uz uvjete pod kojima se mogu mijenjati stope redovne i zatezne kamatne stope tijekom ugovornog odnosa, navesti parametre o čijem kretanju ovisi promjena redovne i zatezne kamatne stope, objašnjenje te ovisnosti kao i intervale praćenja prije donošenja odluke o promjeni;

• uz valutu u kojoj je nominirana glavnica/deponirani iznos ili uz koju je vezana glavnica/deponirani iznos, pojašnjenje koje se odnosi na rizik promjene tečaja;

• uz naknade koje zaračunava korisniku kredita ili na teret deponenta; pojašnjenje u vezi s mogućom promjenjivošću tih naknada u vrijeme trajanja ugovora o kreditu/depozitu;

• posljedice neizvršavanja obveza iz ugovora, raskida odnosno otkaza ugovora te predviđeni redoslijed aktiviranja instrumenata osiguranja kod ugovora o kreditu, tj. mogućnosti isplate oročenog depozita prije isteka ugovorenog roka sa svim posljedicama takvog postupanja, informacije o načinu postupanja s depozitom nakon isteka ugovorenog roka te informacije o uvjetima raspolaganja s depozitom maloljetnih osoba;

• popis svih članaka Općih uvjeta poslovanja koji su relevantni za pojedini proizvod.

3. OBLIK INFORMACIJA

Informacije iz članka 2. ove Odluke kreditne institucije dužne su dati potrošačima u formi obrazaca koji se nalaze u Prilogu Odluke i čine njezin sastavni dio.

4. PRIJELAZNE I ZAVRŠNE ODREDBE

Ova Odluka objavljuje se u »Narodnim novinama«, a stupa na snagu 1. siječnja 2013. osim dijela Obrasca II. i III. koji se odnosi na informacije o visini oscilacije strane valute u odnosu na kunu i koji stupa na snagu 1. srpnja 2013.

O. br. 247-020/11-12/BV

Zagreb, 15. studenoga 2012.

Guverner

Hrvatske narodne banke

prof. dr. sc. Boris Vujčić, v. r.

**PRILOG**

I. OBRAZAC s informacijama iz članka 2. Odluke o sadržaju i obliku u kojem se potrošaču daju informacije prije ugovaranja (ili prije zaključivanja ugovora o pružanju pojedine bankovne usluge – kod potrošačkih kredita – kao dopuna Obrascu o informacijama prije sklapanja ugovora o kreditu propisanog na temelju članka 5. stavka 1. Zakona o potrošačkom kreditiranju (»Narodne novine«, br. 75/2009. i 112/2012.))

|  |  |  |
| --- | --- | --- |
| Red.br. | VRSTE INFORMACIJA |  |
| 1. | Način otplate kredita (anuiteti ili rate)  Ako postoji mogućnost izbora načina otplate, pojašnjenje razlike između anuitetske otplate i otplate u ratama |  |
| 2. | Način obračuna kamate koja se primjenjuje na konkretan kredit  Ako postoji mogućnost izbora načina obračuna kamate, pojašnjenje razlike između primjene relativnoga i konformnoga kamatnjaka  (brojčano iskazati razliku na konkretnom primjeru) |  |
| 3. | Parametri o čijem kretanju ovisi promjena redovne i zatezne kamatne stope; pojašnjenje te ovisnosti; intervali praćenja prije donošenja odluke o promjeni |  |
| 4. | Ako je primjenjivo  Pojašnjenje koje se odnosi na rizik promjene tečaja |  |
| 5. | Ako je primjenjivo  Pojašnjenje u vezi s mogućom promjenjivošću naknada u vrijeme trajanja ugovora o kreditu |  |
| 6. | Posljedice neizvršavanja obveza iz ugovora, raskida odnosno otkaza ugovora o kreditu te predviđeni redoslijed aktiviranja instrumenata osiguranja uz informaciju o pravu kreditne institucije da izabere redoslijed aktiviranja instrumenata osiguranja ovisno o vlastitoj procjeni |  |
| 7. | Popis svih članaka Općih uvjeta poslovanja koji su relevantni za konkretni kredit |  |

II. OBRAZAC s informacijama iz članka 2. Odluke o sadržaju i obliku u kojem se potrošaču daju informacije prije ugovaranja (ili prije zaključivanja ugovora o pružanju pojedine bankovne usluge – za ostale kredite potrošačima koji nisu regulirani Zakonom o potrošačkom kreditiranju)

|  |  |  |
| --- | --- | --- |
| Red.br. | VRSTE INFORMACIJA |  |
| 1. | Naziv (tvrtka) kreditne institucije, adresa, broj telefona, broj telefaksa, elektronička adresa, internetska stranica |  |
| 2. | Vrsta i iznos kredita |  |
| 3. | Način otplate kredita (anuiteti ili rate)  Ako postoji mogućnost izbora načina otplate, pojašnjenje razlike između anuitetske otplate i otplate u ratama |  |
| 4. | Važeća nominalna godišnja stopa redovne i zatezne kamate |  |
| 5. | Način obračuna kamate  Ako postoji mogućnost izbora načina obračuna kamate, pojašnjenje razlike između primjene relativnoga ili konformnoga kamatnjaka (brojčano iskazati razliku na konkretnom primjeru) |  |
| 6. | Uvjeti pod kojima se mogu mijenjati stope redovne i zatezne kamate tijekom korištenja odnosno otplate kredita; parametri o čijem kretanju ovisi promjena redovne i zatezne kamatne stope; pojašnjenje te ovisnosti; intervali praćenja definiranih parametara prije donošenja odluke o promjeni |  |
| 7. | Ako je primjenjivo  Valuta u kojoj je nominirana glavnica ili uz koju je vezana glavnica; vrsta tečaja po kojem se isplaćuje i naplaćuje kredit; Visina oscilacije te valute u odnosu na kunu u posljednjih 12 i 60 mjeseci |  |
| 8. | Naknade odnosno provizije koje kreditna institucija zaračunava korisniku kredita i pojašnjenje u vezi s mogućom promjenjivošću tih naknada u vrijeme trajanja ugovora o kreditu |  |
| 9. | Efektivna kamatna stopa koja odražava ukupnu cijenu kredita izračunata u skladu s propisima Hrvatske narodne banke |  |
| 10. | Iznos otplate glavnice i kamata (uključujući i druge troškove) za pretpostavljeni iznos kredita, rokove otplate, broj i visinu otplatnih obroka |  |
| 11. | Ako je primjenjivo  Uvjeti polaganja depozita kod kreditne institucije (ako je to uvjet za odobravanje kredita) |  |
| 12. | Ako je primjenjivo  Mogućnosti i uvjeti prijeboja kredita i depozita (ako je polaganje depozita u kreditnu instituciju uvjet za odobravanje kredita), uključujući i zakonsku mogućnost prijeboja |  |
| 13. | Instrumenti osiguranja otplate kredita i drugi uvjeti koje postavlja kreditna institucija |  |
| 14. | Posljedice neizvršavanja obveza iz ugovora, raskida odnosno otkaza ugovora o kreditu te predviđeni redoslijed aktiviranja instrumenata osiguranja uz informaciju o pravu kreditne institucije da izabere redoslijed aktiviranja instrumenata osiguranja ovisno o vlastitoj procjeni |  |
| 15. | Ako je primjenjivo  Pravo potrošača da odustane od ugovora i u kojem roku |  |
| 16. | Osoba za kontakt i broj telefona u slučaju dodatnih informacija |  |
| 17. | Popis svih članaka Općih uvjeta poslovanja koji su relevantni za konkretni kredit |  |
| 18. | Datum do kada vrijede informacije iz obrasca |  |

III. OBRAZAC s informacijama iz članka 2. Odluke o sadržaju i obliku u kojem se potrošaču daju informacije prije ugovaranja (ili prije zaključivanja ugovora o pružanju pojedine bankovne usluge – za depozite)

|  |  |  |
| --- | --- | --- |
| Red.br. | VRSTE INFORMACIJA |  |
| 1. | Naziv (tvrtka) kreditne institucije, adresa, broj telefona, broj telefaksa, elektronička adresa, internetska stranica |  |
| 2. | Vrsta i iznos depozita  (npr. ovisno o ročnosti, namjeni i valuti) |  |
| 3. | Ako je primjenjivo  Valuta uz koju je vezan deponirani iznos; visina oscilacije te valute u odnosu na kunu u posljednjih 12 i 36 mjeseci |  |
| 4. | Važeća nominalna godišnja stopa |  |
| 5. | Način obračuna kamate  Ako postoji mogućnost izbora načina obračuna kamate, pojašnjenje razlike između primjene relativnoga ili konformnoga kamatnjaka  (brojčano iskazati razliku na konkretnom primjeru) |  |
| 6. | Uvjeti pod kojima se može mijenjati kamatna stopa tijekom ugovorenog roka; parametri o čijem kretanju ovisi promjena kamatne stope; pojašnjenje te ovisnosti; intervali praćenja definiranih parametara prije donošenja odluke o promjeni |  |
| 7. | Naknade odnosno provizije koje kreditna institucija zaračunava na teret deponenta i pojašnjenje u vezi s mogućom promjenjivošću tih naknada u vrijeme trajanja ugovora o depozitu |  |
| 8. | Efektivna kamatna stopa koja odražava ukupan prinos na depozit izračunata u skladu s propisima Hrvatske narodne banke |  |
| 9. | Najmanji iznos koji se prima kao depozit |  |
| 10. | Ako je primjenjivo  Mogućnost isplate oročenog depozita prije isteka ugovorenog roka sa svim posljedicama takvog postupanja |  |
| 11. | Način postupanja s depozitom nakon isteka ugovorenog roka |  |
| 12. | Uvjeti raspolaganja s depozitom maloljetnih osoba |  |
| 13. | Osnovne informacije o osiguranju depozita |  |
| 14. | Osoba za kontakt i broj telefona u slučaju dodatnih informacija |  |
| 15. | Popis svih članaka Općih uvjeta poslovanja koji su relevantni za konkretan depozit |  |
| 16. | Datum do kada vrijede informacije iz obrasca |  |

130 28.11.2012 Odluka o sadržaju i obliku u kojem se potrošaču daju informacije prije ugovaranja pojedine bankovne usluge

130 28.11.2012 Odluka o sadržaju i obliku u kojem se potrošaču daju informacije prije ugovaranja pojedine bankovne usluge

Odluka, NN 130/2012-2796
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)